**Guy Laliberté** (\* 2. september 1959, Quebec, Quebec, Kanada) je kanadský podnikateľ, filantrop a hráč pokru. Je zakladateľom a riaditeľom cirkusovej a zábavnej spoločnosti Cirque du Soleil. Roku 2009 sa vydal na týždeň do vesmíru na Medzinárodnú vesmírnu stanicu (ISS) ako "kozmický turista".

Život
-----

### Podnikateľ a filantrop

Guy Laliberté pochádza zo stredostavovskej frankokanadskej rodiny. Inšpirovaný zážitkom z *Ringling Brothers and Barnum & Bailey Circus* z detstva začal už v ranom veku vystupovať ako pouličný umelec, naučil sa chôdzi na chodúľach, hltanie ohňa, hru na akordeón a nejakú dobu sa tým živil. V roku 1984 založil vlastný cirkus – *Cirque du Soleil*. Postupne vybudoval zo svojej spoločnosti jeden z najväčších podnikov v danom obore, pôsobiaci v niekoľkých krajinách a s cca štyrmi tisíckami zamestnancov, ocenený na 2 miliardy dolárov.

V októbri 2007 založil nadáciu "Jedna kvapka" (angl. One Drop), ktorej cieľom je rozšíriť vo verejnosti povedomie o problémoch súvisiacich s vyčerpávaním vodných zdrojov a pomoc obyvateľstvu oblastí postihnutých nedostatkom vody. Na chod nadácie prispel sumou 100 miliónov dolárov.

### Kozmonaut

Od roku 2004 rokoval o eventuálnom kozmickom lete so spoločnosťou Space Adventures (tá hľadá zákazníkov pre komerčné lety na Sojuzoch). Začiatkom apríla 2009 zrušila kazašská vláda len mesiac predtým podpísanú zmluvu o lete Kazacha na Medzinárodnú vesmírnu stanicu (ISS) začiatkom októbra 2009. Laliberté využil príležitosť a zaujal uvoľnené miesto. Oficiálne bol jeho let oznámený 4. júna 2009. To už prechádzal výcvikom v Stredisku prípravy kozmonautov.

Do vesmíru odštartoval 30. septembra 2009 na palube Sojuzu TMA-16 spoločne s členmi Expedície 21 Maximom Surajevom a Jeffrey Williamsom. Program (nazvaný "Poetická sociálna misia") svojho kozmického letu orientoval na popularizáciu problémov s vodou, v duchu činnosti svojej nadácie. Na Zem sa vrátil 11. októbra 2009 v Sojuze TMA-14 s Gennadijom Padalkom a Michaelom Barrattom.

Referencie
----------

1. ↑  *Guy Laliberte: The Fabulous Life of the Creator of Cirque du Soleil*
2. 1 2 3 4  IVANOV, Ivan, a kol. *Космическая энциклопедия astronóm* [online]. Moskva: rev. 2009-10-11, [cit. 2009-11-16]. Kapitola Guy Laliberté. [ďalej len Ivanov]. Dostupné online. (po rusky)
3. ↑  Ivanov. REV. 2009-10-12, [cit. 2009-11-16]. Kapitola Казахстан. Краткая информация.
4. ↑   *About Guy Laliberté's Poetic Social Mission in Space* [online]. Montréal: One Drop, [cit. 2009-11-16]. Dostupné online. (po anglicky)
5. ↑  HOLUB, Aleš. *MEK. Malá encyklopédia kozmonautiky* [online]. REV. 2009-10-11, [cit. 2009-11-16]. Kapitola Sojuz TMA-16. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Guy Laliberté**

Externé odkazy
--------------

* Stránky nadace „Jedna kapka" (One Drop) (po anglicky)
* Stránky Cirque du Soleil (po anglicky)

Zdroj
-----

*Tento článok je čiastočný alebo úplný preklad článku Guy Laliberté na českej Wikipédii (číslo revízie nebolo určené).*


|  |  |
| --- | --- |
| Portal | Kozmonautický portál |

Autoritné údaje: * BnF: 15515308q
* ISNI: 0000 0000 8884 2034
* LCCN: no99077730
* NK ČR: js20080321007
* VIAF: 34761456
* WorldCat: lccn-no99077730